Broj: 711-I-1938-M-210/22-02-24

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić- Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Edia Pastrovicchia, gradonačelnika Grada Vodnjana**,za davanjem mišljenja Povjerenstva, na 169. sjednici, održanoj dana 29. travnja 2022.g., daje sljedeće

**MIŠLJENJE**

1. **Sukladno odredbama ZSSI-a nema zapreke da obveznik Edi Pastrovicchio, gradonačelnik Grada** **Vodnjana, kao fizička osoba kupi nekretninu u vlasništvu druge fizičke osobe, za koju Grad Vodnjan ima pravo prvokupa jer se radi o kulturnom dobru na njegovom području, ako postupi pod uvjetima iz ovoga mišljenja.**
2. **Ukazuje se obvezniku da je sukladno čl. 9. ZSSI-a, u svrhu očuvanja vlastitog integriteta i jačanja transparentnosti u obnašanju javnih dužnosti, u situaciji iz točke I. izreke dužan** **izuzeti se od svakog pa i posrednog oblika sudjelovanja u postupku odlučivanja Grada Vodnjana o korištenju prava prvokupa nekretnine na njegovom području koja predstavlja kulturno dobro te delegirati odlučivanje o tome svojoj zamjenici kojoj će, kao i drugim osobama koje bi eventualno u istome postupku poduzimale radnje, deklarirati okolnost da namjerava kupiti navedenu nekretninu, i o tome ujedno obavijestiti članove Gradskog vijeća Grada Vodnjana i javnost putem službene internetske stranice Grada Vodnjana.**

Obrazloženje

Zahtjev za očitovanjem Povjerenstva podnio je Edi Pastrovicchio, gradonačelnik Grada Vodnjana. U Povjerenstvu zahtjev je zaprimljen 19. travnja 2022. godine pod poslovnim brojem 711-U-4241-M-210/22-01-1, povodom kojeg se vodi predmet broj M-210/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona te je stoga obveznik Edi Pastrovicchio, gradonačelnika Grada Vodnjana, obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje najkasnije u roku od 15 dana od dana primitka zahtjeva obveznika.

U zahtjevu, obveznik navodi da trenutno obnaša funkciju gradonačelnika Grada Vodnjana te da mu je namjera u svojstvu fizičke osobe kupiti nekretninu čiji je vlasnik također fizička osoba, a koja nekretnina predstavlja kulturno dobro te da Grad Vodnjan ima pravo prvokupa iste. Zaključno je postavio upit bi li zaključak kojim se Grad Vodnjan očituje da neće koristiti svoje pravo prvokupa trebala umjesto njega trebala potpisati zamjenica gradonačelnika u svrhu izbjegavanja potencijalnog sukoba interesa.

Uvidom u Registar dužnosnika utvrđeno je da obveznik Edi Pastrovicchio gradonačelnik Grada Vodnjana od 21. svibnja 2021. g.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti ( potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 7. stavkom 1. podstavkom c) ZSSI-a kojim su propisana zabranjena djelovanja obveznika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je podstavkom i) propisana zabrana obveznicima da na koji drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Sukladno članku 9. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

U situaciji kada bi se obveznik u okviru izvršavanja svojih ovlasti našao odlučivati o tome hoće li Grad Vodnjan koristi pravo prvokupa nekretnine u vlasništvu fizičke osobe koja se nalazi na njegovom području, a koja predstavlja kulturno dobro, te koju obveznik namjerava kupiti kao fizička osoba, pojavile bi se okolnosti koje se mogu definirati kao potencijalni sukob interesa kada bi njegov privatni interes utjecao na nepristranost u obavljanju javne dužnosti.

Naime, postupanje Grada povodom korištenja prava prvokupa, kojom bi se u slučaju donošenja pozitivne odluke moglo spriječiti ostvarenje njegova privatnog interesa, treba biti provedeno u javnom interesa, a obveznik ovdje ne može biti objektivan i nepristran jer pored obveze zaštite javnog interesa ujedno želi ostvarenje i vlastitog privatnog interesa.

Isto tako, obveznik ne može biti isključen ili ograničen od svojeg prava na kupnju nekretnine u vlasništvu druge fizičke osobe, za koju Grad Vodnjan u kojem obveznik obnaša dužnost gradonačelnika ima pravo prvokupa, samo zbog navedene okolnosti da je gradonačelnik navedenog grada, već ima pravo pod jednakim uvjetima kao i svi drugi građani kupiti navedenu nekretninu.

Obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznik u cilju očuvanja vlastitog integriteta i jačanja transparentnosti u obnašanju javnih dužnosti dužan, sukladno članku 9. ZSSI-a, kao gradonačelnik Grada Vodnjana izuzeti se od odlučivanja i poduzimanja bilo koje radnje vezano za korištenje prava prvokupa u pogledu nekretnine koja se nalazi na području Grada Vodnjan, te za to ovlastiti svoju zamjenicu kojoj će, kao i drugim osobama koje bi eventualno u istome postupku poduzimale radnje, deklarirati okolnost da namjerava kupiti navedenu nekretninu, o čemu je dužan obavijestiti i članove Gradskog vijeća Grada Vodnjana te javnost putem službene internetske stranice Grada Vodnjana. Na taj način skreće se pozornost osobama koje poduzimaju radnje i odlučuju u postupku odlučivanja o korištenju prava prvokupa, ali i zainteresiranoj javnosti na potrebu kontrole u postupku odlučivanja o korištenju prava prvokupa.

Slijedom svega navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković , dipl.iur.

Dostaviti:

1. Obveznik Edi Pastrovicchio, elektroničkom dostavom
2. Objava na internetskoj stranici Povjerenstva
3. Pismohrana